Monochamus galloprovincialis

Monochamus galloprovincialis er en bille som tilhører familien trebukker (Cerambycidae).  Artsdatabanken har ikke gitt noe normert norsk navn, men furukronebukk er foreslått. Denne arten er bare kjent fra Østfold i Norge.

Utseende 
En ganske stor (17–26 mm), slank, svart trebukk med lange antenner og bein. Den ligner de andre Monochamus-artene, men kan kjennes på at pronotum har gule sidestriper av hårlignende skjell. Antennene er nesten dobbelt så lange som kroppen hos hannen, en og en halv gang så lange som kroppen hos hunnen. Hodet er litt avrundet. Pronotum er rektangulært med en stor, trekantet pigg midt på hver side. Det har gule sidekanter. Scutellum er tett kledt med gule hår. Dekkvingene er temmelig lange og smale med markerte, rettvinklede skuldre. De har en rynkete skulptur og er litt blanke. Hos hannen er de nesten helt svarte, hos hunnen har de et litt diffust, grpgult tverrbånd litt bak midten. Beina er lange og kraftige.

Levevis 
Larvene utvikler seg i nylig død furu. Arten foretrekker varme, tørre, helst sandete områder ved kysten. Hunnen gnager en oval trakt i barken på et passende tre og legger et egg i denne, helst i en litt grov grein. Larven lever først under barken, men gnager seg etter hvert inn i veden. Gnagespon blir skubbet ut gjennom utgangshullet og danner etter hvert en haug under dette. Larven lever av sevjelaget (kambium). De voksne billene er aktive i juli-august og spiser gjerne bark og bar fra furuer. De flyr gjerne i solskinn. Arten kan lage ganske kraftige, gnissende lyder.

Utbredelse 
Arten er utbredt (naturlig eller som følge av spredning med trevirke) i det meste av Europa østover til det vestlige Russland, og i Nord-Afrika. I Norge er det bare to funn som med noen sannsynlighet tyder på bestander, fra Hvaler og Fredrikstad i Østfold. Arten er også funnet et par ganger i Nord-Norge, men dette dreier seg trolig om import med trevirke.

Systematisk inndeling 

 Ordenen biller, Coleoptera Linnaeus, 1758
 Underordenen Polyphaga Emery, 1886
 Gruppen (infraorden) Cucujiformia Lameere, 1938
 Overfamilien Chrysomeloidea Latreille, 1802 (=Phytophaga)
 Familien trebukker, Cerambycidae Latreille, 1802
 Underfamilien vedbukker, Lamiinae Latreille, 1825  – ca. 315 arter i Europa
 Stammen Monochamini 
 furukronebukk, Monochamus galloprovincialis (Olivier, 1795)

Referanser

Kilder 
 Ehnström, B. og Holmer, M. 2007. Nationalnyckeln till Sveriges flora och fauna. Skalbaggar: Långhorningar. Coleoptera: Cerambycidae. ArtDatabanken SLU, Uppsala. 298 sider. ISBN 978-91-88506-62-7
 Norges biller – Monochamus galloprovincialis

Eksterne lenker 
 

Lamiinae
Biller formelt beskrevet i 1795
Dyr formelt beskrevet av Guillaume-Antoine Olivier